FødevareBanken sender kaffe fra aflyst Roskilde Festival videre til udsatte unge

**Peter Larsen Kaffe har som de første benyttet sig af de afskaffede afgifter til at donere overskudskaffe til FødevareBanken. I samarbejde med Roskilde Festival, Monin sirup fra Strandgaarden og Naturmælk får blandt andet udsatte unge i København og Kolding nu over 800 liter koldbrygget kaffe til sommervarmen.**

Det er langt fra kun landets festivaler og de mange musikere, der skulle have optrådt på dem, der lider under sommerens utallige corona-aflysninger. Mange leverandører til festivalerne er brændt inde med varer, som festivalgæsterne skulle have nydt sammen med musikken.

Det gælder også for Peter Larsen Kaffe, der har et større parti koldbrygget kaffe, som egentlig var produceret til at lave forskellige iskaffe-drikke på årets Roskilde Festival.

“Det er så store mængder, at vi ikke har mulighed for at få det solgt andre steder inden for holdbarhedsdatoen,” siger udviklings- og kommunikationschef i Peter Larsen Kaffe, Lars Aaen Thøgersen.

Derfor bliver der i de kommende uger delt over 800 liter koldbrygget kaffe, som oprindeligt var tiltænkt gæster på årets Roskilde Festival, ud via FødevareBanken til udsatte borgere i hele Danmark. Det sker blandt andet hos Folkekøkkenet Regnbuen i Kolding og hos Hellebroen i København, der er et værested for unge hjemløse mellem 18 og 29 år:

”Kaffe er noget af det, der er dyrest for os at købe, så det er helt fantastisk, at vi nu kan få det doneret via FødevareBanken”, fortæller Dorte Glad, der er daglig leder af Hellebroen.

Donationen af den koldbryggede kaffe til FødevareBanken sker i samarbejde med Roskilde Festival, Monin sirup fra Strandgaarden og Naturmælk, så værestederne har mulighed for at lave forskellige iskaffe-drikke til deres brugere.

**Kaffeafgifter endelig afskaffet**

Det har det været en kilde til stor frustration for FødevareBanken, at moms- og afgiftsreglerne har gjort det svært for fødevarevirksomheder at donere kaffe, chokolade og andre sukkervarer, når de har dem i overskud. Derfor var det en kæmpe sejr, at reglerne blev afskaffet efter pres fra b.la. FødevareBanken pr. 1. januar 2020.

”Peter Larsen Kaffe er vores første kaffedonor, efter afgiften på kaffe til humanitære formål blev afskaffet. Det er en god sejr at få i hus, og vi er så glade for, at Peter Larsen Kaffe med det samme ringede til os med de 800 liter koldbryg. Kaffe er noget af det, vores modtagere mangler allermest”, siger FødevareBankens direktør Karen-Inger Thorsen.

FødevareBanken kører dagligt ud til over 300 steder med overskudsvarer fra fødevarebranchens producenter, grossister og detailkæder. Overskudsvarerne doneres til nogle af landets mest udsatte borgere i stedet for at blive kasseret. Formålet er således dobbelt, fordi man både reducerer madspild og sætter en stopper for madfattigdom.

***Til pressen***

*Mandag den 13. juli ca. 10.45 kommer FødevareBanken til Folkekøkkenet Regnbuen i Kolding med kaffen, og en barista laver forskellige iskaffe-drikke til de unge. Der er mulighed for interview med direktør for FødevareBanken Karen Inger-Thorsen og frivillige fra FødevareBanken, leder af Regnbuen Helle Hedegaard og Lene Iversen fra Peter Larsen Kaffe.*

*Kontaktinformationer:
Lene Iversen, Innovation Projekt Manaager, Peter Larsen Kaffe:+45 24 26 96 88
Rebecca Bodnia, kommunikationsansvarlig, FødevareBanken: +45 60 11 16 45*

*Karen-Inger Thorsen, Direktør, Fødevarebanken: +45 23 40 89 51*